### | | | | --- | --- | | | | | --- | | **Byråd** 30. april 2019 Sagsnr. 710-2017-17424 Dok.nr. 710-2019-87773 Sagsbehandler DPMAEN | | 61.                 Kvalitetsstandard inden for servicelovens område for børn og unge - Åbent

###

|  |  |
| --- | --- |
| Tidl. politisk behandling | BY, 29.01.19, pkt. 16 |
| Forventet sagsgang | BS-U, ØK, BY |
| Lovgrundlag | Lov om social service |

**SAGENS INDHOLD**

Byrådet skal i denne sag tage
stilling til en opdatering og revision af kvalitetsstandarden for børn og unge,
der kan modtage hjælp og støtte inden for serviceloven. Kvalitetsstandarden har
været i høring ved Favrskov Kommunes handicapråd og i offentlig høring via
opslag på hjemmesiden.

Formålet med kvalitetsstandarden
er at gøre det synligt og gennemskueligt for borgerne, hvilke ydelser kommunen
inden for serviceloven kan tilbyde til børn og unge med nedsat fysisk eller
psykisk funktionsevne og/eller sociale og trivselsmæssige problemer samt til
deres familier.

Kvalitetsstandarden bygger på servicelovens bestemmelser for indsatsen for børn og
unge med særlige behov samt på Ankestyrelsens principafgørelser.
Kvalitetsstandarden beskriver indholdet, omfanget og udførelsen af kommunens
ydelser for børn og unge inden for serviceloven.

Kvalitetsstandarden er en
generel ramme for sagsbehandlingen og indsatserne, som giver borgerne mulighed
for at danne realistiske forventninger til den hjælp, som kommunen kan give. De
enkelte afgørelser skal dog altid bero på et individuelt skøn med afsæt i
borgerens forudsætninger og behov. I kvalitetsstandarden fastsætter Byrådet
serviceniveauet på områder, hvor der ikke i loven er fastsat en nærmere ramme
for omfanget af støtten. Det drejer sig om følgende områder:

·
Tabt arbejdsfortjeneste

·
Aflastning

·
Praktisk pædagogisk eller anden støtte i hjemmet

·
Familiebehandling

·
Fast kontaktperson

·
Efterværn i form af kontaktperson.

Kvalitetsstandarden er udvidet,
så den omfatter servicelovens § 50 om børnefaglig undersøgelse samt
servicelovens § 76 a om fortsat ophold i plejefamilie for unge med
funktionsnedsættelser efter det fyldte 18. år. Den hidtidige servicedeklaration
indeholdt et særskilt afsnit vedrørende egenbetaling i forbindelse med de
enkelte indsatser. I den opdaterede kvalitetsstandard fremgår information om egenbetaling
i de afsnit, hvor det er relevant.

I den opdaterede
kvalitetsstandard foreslås en enkelt ændring vedrørende sagsbehandlingstiderne.
Ændringen går på, at sagsbehandlingstiden for ansøgninger om hjemmetræning
ændres fra tre til fire måneder. Det skyldes, at kravene til sagsbehandlingen
af ansøgninger om hjemmetræning efter servicelovens § 32 a er skærpet således,
at der forud for eventuel bevilling kræves udarbejdet en børnefaglig
undersøgelse, der i sig selv kan tage op til fire måneder. Øvrige
sagsbehandlingstider, der blev besluttet af Byrådet 24. marts 2015, er
fastholdt.

Kvalitetsstandarden foreslås som
minimum revideret hvert fjerde år, men opdateres løbende med administrative
ændringer. Ændringer i serviceniveauet kræver politisk behandling.

Kvalitetsstandarden er vedlagt
som bilag og vil blive opsat grafisk efter godkendelse i Byrådet og formidlet
via Favrskov Kommunes hjemmeside.

**VURDERING**

Kvalitetsstandarden beskriver de
lovgivningsmæssige rammer og indeholder forslag til fastsættelse af et
kommunalt serviceniveau på en række områder jf. ovenfor. Det er Børn og Skoles
vurdering, at serviceloven, Ankestyrelsens principafgørelser og forslagene til
kommunalpolitisk serviceniveau til sammen danner en hensigtsmæssig ramme for
sagsbehandlingen og hjælpen til borgerne.

Rammen giver på den ene side
plads til konkrete skøn i de enkelte sager og på den anden side mulighed for en
vis styring af de kommunale udgifter på området.

Børn og Skole vurderer
endvidere, at den opdaterede kvalitetsstandard understøtter Børn og Skoles
arbejde med tidlig opsporing og tidlig indsats.

Opdateringen skal ses i
sammenhæng med det dialog- og udviklingsforløb, der gennemføres i 2018 og 2019
inden for børnehandicapområdet. Byrådet behandlede sagen om forløbet på møde
25. september 2018.

I efteråret 2018 blev
dialogforløbet gennemført med det formål at styrke kommunikationen og
samarbejdet mellem Børn og Familie og de berørte familier. Forslag til
principper for et styrket samarbejde behandles af Byrådet på samme møde som
behandlingen af denne sag og indarbejdes efterfølgende i kvalitetsstandarden.

I 2019 gennemføres
udviklingsforløbet med Ankestyrelsen for at øge kvaliteten i sagsbehandlingen
på børne- og handicapområdet med henblik på, at færre sager omgøres eller
hjemvises fra Ankestyrelsen. Eventuelle nye ændringer i kvalitetsstandarden kan
blive relevante, når udviklingsforløbet er afsluttet. Forslag til ændringer vil
i så fald blive forelagt Byrådet.

Den hidtidige servicedeklaration
fra 2011 indeholdt en såkaldt numerisk funktions-indikator, som var en skala
børn og unges behov blev vurderet ud fra. Denne skala er i den opdaterede
kvalitetsstandard forenklet og desuden anvendt på færre områder, sådan at
rammerne for det socialfaglige skøn i de enkelte sager er mere fleksible.

Børn og Skole har modtaget
høringssvar fra Handicaprådet, der er vedlagt som bilag. Handicaprådet har i
deres høringssvar ni bemærkninger. I det vedhæftede bilag ses Børn og Skoles
bemærkninger til de enkelte punkter i høringssvaret. Børn og Skole har
indarbejdet de fleste af Handicaprådets forslag i kvalitetsstandarden. Børn og
Skole har dog ikke indarbejdet de punkter, som retter sig mod
kvalitetsstandardens sprogbrug. Det vurderes at være nødvendigt i en vis
udstrækning at anvende lovgivningens sprogbrug for at *sikre præcis* forståelse
af *gældende* lov.

**ØKONOMI**

Den opdaterede kvalitetsstandard
forventes ikke i sig selv at medføre et ændret udgiftsniveau.

Det fremadrettede udgiftsniveau
vil ud over det af Byrådet fastsatte serviceniveau være afhængigt af
Ankestyrelsens principafgørelser og de konkrete ankeafgørelser. Ligeledes kan
der over tid ske ændringer i befolkningssammensætningen og dermed borgernes
behov. Det er på denne baggrund et område, som er økonomisk vanskeligt styrbart,
hvorfor udviklingen fortsat skal følges tæt i budgetopfølgningerne.

Det bemærkes, at der i
forbindelse med 3. budgetopfølgning i 2018 blev vedtaget en udvidelse af
budgetrammen på 500.000 kr. Udvidelsen skyldes merudgifter til overførsler,
herunder tabt arbejdsfortjeneste, svarende til 1,6 mio. kr. og en forventet
mindreudgift på anbringelsesområdet på 1,1 mio. kr. Budgettet til ovenstående
er forøget med 900.000 kr. i Budget 2019-2022.

**INDDRAGELSE**

Kvalitetsstandarden har været i
høring ved Handicaprådet. Andre med interesse for området har også haft
mulighed for at indsende høringssvar. Børn og Skole har alene modtaget
høringssvar fra Handicaprådet.

I forbindelse med at
kvalitetsstandarden blev sendt i høring, har Børn og Skole afholdt et møde med
Handicaprådets repræsentanter for handicaporganisationerne. På mødet fremkom
der forslag til mulige justeringer og præciseringer i forhold til opbygningen
af kvalitetsstandarden. På baggrund af mødet har Børn og Skole valgt at
indarbejde to nye afsnit i kvalitetsstandarden med overskrifterne ”Forældrenes
vigtigste rettigheder” og ”Børnenes vigtigste rettigheder”. Formålet er at
skabe et læsevenligt overblik over borgerens rettigheder.

**INDSTILLING**

Direktøren for Børn og Skole
indstiller til Byrådet:

1.
At kvalitetsstandarden inden for
servicelovens område for børn og unge godkendes.

***Børne- og Skoleudvalget, 4. april 2019:***

Fraværende:Ingen

Indstilles godkendt, idet der indføjes et afsnit vedrørende
§ 44 (vedligeholdende træning)

***Borgmestersekretariatet, 23. april 2019:***

Borgmestersekretariatet bemærker, at der efter behandlingen
i Børne- og Skoleudvalget er foretaget en opdatering (markeret med grønt) af
bilaget ”Kvalitetsstandard for Børn og Familie - efter endt høring med
tilføjelser efter 1. behandling”.

***Økonomiudvalget, 23. april 2019:***

Fraværende:Ingen

Indstillingen fra Børne- og Skoleudvalget indstilles
godkendt.

**Bilag**

|  |  |
| --- | --- |
| Høringssvar Handicaprådet til kvalitetsstandard inden for servicelovens område for børn og unge | 710-2019-51852 |
| Børn og Skoles bemærkninger til Handicaprådets høringssvar | 710-2019-54810 |
| Kvalitetstandarder for Børn og Familie | 710-2019-91739 |